Бертолт Брехт
Имат основани е да те преследват

Превод от немски: Димитър Стоевски, —

chitanka.info

Родих се и отраснах като син

на хора по-заможни.

Родителите ми решиха

да нося винаги яка и връзка,

възпитаха ме да живея тъй, че

слуги да вършат всичко вместо мене

и ме научиха да заповядам.

Ала когато възмъжах и се огледах,

не ми допаднаха ни хората от мойта класа,

ни заповядването, ни слугите.

Тогава аз напуснах тая класа

и за другари бедните избрах.

Така

откърмиха един изменник те, когото

научиха на своите изкуства; после той ги

издаде на врага.

Да, аз издадох всичките им тайни.

Застанал сред народа, обясних

как те го мамят и предричам

какво ще стане занапред, защото

във плановете им съм посветен. Превеждам

на прост език дословно

това, което на латински

продажните попове проповядват; те видяха,

че то е кух брътвеж. Свалих везните

на правдата им и показах,

че те фалшиво теглят. Техните агенти

веднага им донесоха,

че аз седя с ограбените

и с тях обсъждам бунта.

Тогава ме предупредиха строго

и ми отнеха онова, което

спечелил бях с труда си. Аз не се поправих

и те ми устроиха хайка, но

във моя дом

намериха единствено книжа, които

разкриваха кроежите им тъмни

против народа. Те издадоха тогава

и заповед да бъда арестуван

като човек с идеи низки, тоест:

с идеите на низшите.

Където да отида, заклеймен съм пред

имотните. Но безимотните, прочели

оная заповед за мойто арестуване,

с готовност ме укриват. „Значи, както чувам,

те имат основание

да те преследват“.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.